Nuusbrief - 21 Mei 2021
Ek voel altyd geïnspireerd en opgewonde as ek jongmense sien presteer.
Die afgelope paar weke was dit weer so toe ek die talentvolle Jan van Riebeeckers op die verhoog, op die sportveld en in die klaskamer kon waarneem. Groot is my trots as ek hul veral sien presteer in hul eie pogings tot behoorlike menswees.
In 'n land waar die fokus dikwels val op die onderpresteerders en al die euwels van
'die jeug van vandag' deur die media uitbasuin word, is dit nie aldag dat jy die geleentheid kry om van merkwaardige kinders te hoor nie. 'n Mens vergeet eintlik van hulle, want middelmatigheid is dikwels die maatstaf. Die prestasiebladsye het ongelukkig net nie dieselfde krag as die kontroversiële statistiekeblad met al die dergelike dinge wat die jeug aanvang nie.
Ek dink egter die week weer stilweg hoe hartseer dit eintlik is dat ons nie genoeg weet van hierdie baie goeie dinge wat die jeug elke dag doen nie. Dis eers by prysuitdelings en spoggeleenthede wat 'n klein, uitgenooide gehoor gewoonlik die kans kry om die hoogste prestasies deur ons kinders te vier.
Hoekom word dit nie daagliks van die bergpieke af geskree sodat ander jongelinge kan hoor en kan sien en kan droom nie?
Daar is so baie kinders hier in ons skool – en dis ook veral kinders wat nie eens die finale ronde van kompetisies of proewe haal nie – wat ure en ure en ure insit om 'n verskil te maak. Op akademiese gebied gee hul hul álles, op kultuur- en sportvlak wil hul hulself ontwikkel tot die beste wat hulle kan wees. En dan géé hul hul harte vir gemeenskappe – kerkuitreike, sorg vir bejaardes, of hulle pak projekte aan om straatkinders te help.
Dis die soort voorbeelde wat ons jonger kinders op televisie moet sien. Dis die dinge waarvan ons koerantlesers élke dag moet lees. Dít moet die voorbladnuus wees. En die agterbladnuus.
Ons het jongmense hier om ons wat reusebydraes lewer. Dis kinders by wie ons almal kan leer. Hulle bemeester tydsbestuur. Hulle bemeester die kuns van omgee, hulle bemeester die kuns van om meer te wil wees. En hulle lééf dit.
Mag ons grootmense hulle voorbeeld probeer volg.
SPORTAANKONDIGING: 19 MEI 2021
Die Departement van Onderwys het Woensdag aangekondig dat alle kontaksport onmiddellik gestaak word. Lees gerus hier my skrywe oor die sportpad vorentoe.
Dankie vir u ondersteuning in die verband.
WELKOM, MNR. RYAN MARON
Ons is baie trots dat Ryan Maron as krieket- en sportkonsultant by Hoërskool Jan van Riebeeck aangesluit het.
Ryan Maron is 'n internasionale krieket- en sportkenner en -afrigter wat ook direkteur is van die bekende Cricket School of Excellence en The Johnty Rhodes Way.
Ryan was die hoofveldafrigter van die Wes-Indiese en Afghanistanse nasionale spanne en het in sy loopbaan reeds baie prominente klubspanne in Engeland en Holland afgerig.
Hy speel professioneel ook in verskeie spanne binne die WP-franchise.
Ons sien baie uit na die kundigheid wat Ryan Maron tot ons krieketprogram gaan byvoeg asook na sy rol as konsultant in ons wyer sportprogram.
VEILIGHEID VAN LEERDERS EN HUL BESITTINGS
Die druk verkeer voor die skool en op pad na die sportgronde hou gevaar in en daarom moet leerders te alle tye verseker dat hul deeglik bewus is van wat om hul aangaan. Gehoorsaam asseblief die reëls en moenie voor motors inhardloop nie.
Ons is besig om 'n dokument saam te stel oor die padveiligheid om die skool (dankie aan mnr. Hans-Peter Klink vir deeglike navorsing en data sover!) wat ons dan met die betrokke rolspelers sal bespreek. Ek vra ook dat leerders asseblief nooit alleen nie, maar eerder in groepe, sal beweeg buite die kampus.
Ons het nou ook 'n stooreenheid beskikbaar vir leerders wat na skool enige besittings (tasse, sportsakke, fietse, toerusting) wil toesluit. Leerders kan smiddae vir Zama vra om die eenheid oop en toe te sluit.
Ons stel ons splinternuwe bergfietsbaan op Saterdag, 5 Junie, bekend met 'n heerlike bergfietsfees vir oud en jonk! Kliek hier vir meer inligting! Die Quicket-skakel vir inskrywings sal via Whatsapp aan ouers en leerders gestuur word.
Die meerderheid leerders lyk baie netjies. Die manne se hare lyk ook vandeesweek baie beter - dankie vir u samewerking in die verband!
Alle leerders moet asseblief teen Woensdag, 26 Mei, wintersdrag dra.
Ek plak weer die wintersdragbeleid hier vir u kennisname:
• Skoolbaadjie daagliks verpligtend;
• Wit langmou skoolhemp met skooldas - verpligtend;
• Vlootblou skoolromp verpligtend;
• Vlootblou skoollangbroek opsioneel;
• Lang swart broekiekouse - ondeursigtig en sonder patrone;
• Langmou v-nek skooltrui (opsioneel). Mag slegs onder 'n skoolbaadjie
• JvR-skoolserp (opsioneel) mag slegs saam met skoolbaadjie gedra
• Skoolskoene - soos somersdrag;
• Haarbenodigdhede - soos somersdrag
• Wit langmou skoolhemp met skooldas verpligtend;
• Grys kortbroek/langbroek met swart gordel;
• Grys skoolkouse of grys sokkies
• Skoene - soos somersdrag
• Langmou v-nek skooltrui (opsioneel). Mag slegs onder 'n skoolbaadjie
• JvR-skoolserpe is opsioneel en mag slegs saam met skoolbaadjies
Jan van Riebeeckers moet alle huiswerk daagliks doen en dit stiptelik teen die bepaalde spertyd by die betrokke onderwyser indien. Versuim om aan hierdie
reël te voldoen, kan slegs verskoon word indien die leerder op die dag waarop
die huiswerk voltooi moes wees, 'n skriftelike nota van u met 'n
aanvaarbare verduideliking by die opvoeder inhandig.
Alle leerders moet hul voorgeskrewe skoolwerk met ywer, pligsgetrouheid
en toewyding doen om sodoende 'n positiewe werksetiek te ontwikkel. Huiswerk moet behoorlik en volledig voltooi word.
Ons herinner ook dat leerders verplig is – en moet eie inisiatief neem – om enige werk wat hulle misgeloop het, so spoedig moontlik in te haal.
Ons bied eerskomende Woensdag, 26 Mei, 'n praatjie aan wat deur me. Rachelle Best van FYI play it safe gefasiliteer word oor riglyne vir die gebruik van selfone en sosiale media.
Voltooi asseblief die onderstaande skakel teen Dinsdag, 25 Mei, om aan te dui of u en u kind die geleentheid sal bywoon, al dan nie: http://bit.ly/26Mei2021
Hermien se solo-uitstalling het vanjaar 'n splinternuwe formaat. Die uitstalling – wat op 27 Mei 2021 in Welgemeend open – strek oor 17 dae om kleiner groepe mense te akkommodeer.
Sy beplan verskillende geleenthede gedurende hierdie tyd: Twee openingsaande; 'n ontbytoggend saam met haar en 'n daglange linodruk-werkswinkel.
Graad 8 tot 11-leerders mag gedurende een LO-les per week privaattennisafrigting ontvang. Kliek gerus hier vir meer inligting oor tennisafrigtingopsies by DTA.
C.J. Langenhoven se woorde is so waar: "As die kortpad die beste was, sou die hoofpad daar geloop het." Moenie die kortpaaie kies nie, Jan van Riebeeckers! Akademiese sukses wag op jou as jy bereid is om hard te werk, jou huiswerk noukeurig en behoorlik te doen en als in te sit. Die eksamen is om die draai, so doen jou werk getrou.
Baie geluk aan Anna van Rooyen wat hierdie week die Cambridge A2-Wiskunde- eksamens voltooi het. Anna, ons sien daarna uit om die uitslae saam met jou te vier!
Aansoeke vir die Cambridge- en IGCSE-Wiskundeprogramme vir die 2021/2022-groep is nou amptelik gesluit. Dankie vir al die inskrywings wat ons ontvang het!
Ouers en leerders sal volgende week gekontak word met verdere besonderhede rondom die reëlings vir die program.
Die hokkiedogters vs Camps Bay High
In die eerste helfte loop JvR agter met 1-0. Tydens die tweede helfte word die bordjies verhang en klop JvR vir Camps Bay High 4 - 3. 'n Puik terugvegpoging!
Ons is steeds baie opgewonde oor die hokkieseisoen, al is wedstryde voorlopig gekanselleer.
Om aan die Covid-regulasies te voldoen, is daar egter 'n verandering aan die sportprogram:
Meisies 0/16- en 0/19-oefeninge vind nou op die St. Michaels-veld plaas. Seuns 0/16- en 0/19-oefeninge vind steeds op die Buys-veld plaas.
Woensdae-oefeninge vir die eerste spanne is tydelik gestaak.
Verandering op die hokkieprogram: 0/19-Meisies, Donderdae: 14h30 - 15h30 * Hierdie oefentyd kan verleng word indien die afrigter dit vereis, maar dit sal aan leerders gekommunikeer word.
Ons is ook die geleentheid gegun om meer gereeld op die astrobaan van St Cyprian's te oefen. Daar sal volgende week 'n program aan die leerders gestuur word om hiervoor te beplan. Die geleentheid word eers net aan eerstespanleerders wat toewyding tot hokkieoefeninge toon, gebied.
Ons Jan van Riebeeckers het verlede naweek met mannemoed ons opponente van Hoërskool De Kuilen in moeilike weersomstandighede aangedurf.
Geluk met mooi uitslae!
O/14A JvR wen 34-5
O/16A JvR wen 5-0
O/19B JvR verloor 0-8
O/19A JvR verloor 31-3
Ons is baie trots op ons Peet Karsten wat verlede naweek die O/16-afdeling van die Cape Town ProKennex-tennistoernooi gewen het!
Ons 0/19-span het die week teen Star College gespeel. Ons het ongelukkig 2-4 verloor.
As in ag geneem word dat drie van ons topspelers die SAMF-Wiskunde Olimpiade moes skryf, is die uitslag glad nie sleg nie en beteken dit dat daar wel diepte in die skaakspan is.
Geluk aan Gabriël Smuts en Nicholas de Jong wat hul wedstryde oortuigend gewen het.
Simon vd Bergh (ingestaan as kaptein)
Die amptelike skaakwedstryde is vir eers ook afgestel, maar daar is sprake van aanlyn wedstryde wat steeds voortgaan.
Jan van Riebeeck het Dinsdag, 18 Mei 2021, geskiedenis gemaak deur die eerste tafeltenniswedstryd waaraan die skool amptelik deelgeneem het, te wen.
Ons tafeltennismeisiespan het hul eerste wedstryd teen Hoërskool Brackenfell baie geniet.
JvR wen 5-1. 'n Puik 'afslaan' van dié nuwe sport!
Ons meisies speel Dinsdag teen Exelsior en die seuns teen Fairmont se derde span Albei wedstryde vind by Fairmont plaas.
Die Landloopdag van 26 Mei is uitgestel tot na die derde vlaag. Die datum is nog onbekend.
Die Spurbergfietsreeks gaan more voort by Bloemendal en ses van ons leerders neem deel: Gerard Snijders, Daniel Grutter, Stef Mostert, Hein Muller, Mari Swanepoel en
Liezel Snijders. Baie sterkte, Jan van Riebeeckers!
Ons jaarlikse talentaand, Sterrejag 2021, is gisteraand in die skoolsaal aangebied en was 'n reusesukses! Daar was 'n groot verskeidenheid items soos sang, dans, instrumentele nommers en fotografie.
Die beoordelaars was bekendes uit die kuns- en vermaaklikheidsbedryf soos Robyn van der Rheede en Pieter Helslandt en daar was ook 'n gasoptrede deur Larian Volkwyn, 'n oudleerder en bekende sangeres.
Die wenners in elke kategorie is aangewys en die algehele wenner was Johnaine Bonn met haar Hip Hop-dansitem.
Die kategoriewenners is as volg:
Sang: Seth Louw
Dans: Johnaine Bonn
Ope: Claudia Stipp en Tiaan Groenewald
Instrumenteel: Martin van Bergen
Fotografie: Kayla Stoffberg
Algeheel: Johnaine Bonn
Baie dankie aan elke leerder en ouer wat ons JvR-sterre ondersteun het en die geleentheid saam met ons kom geniet het.
Ons wil die graad 10-OOV-ouers in die besonder bedank vir hul baie moeite en entoesiasme om die ouerkuierarea so gesellig te maak. Ons waardeer almal se betrokkenheid en ondersteuning baie!
Baie dankie en baie geluk aan elke leerder se optrede Dinsdagaand - dit was werklik 'n wonderlike aand van musiek en sang!
Dit was 'n droom wat waar geword het om ons splinternuwe orkes vir die eerste keer in aksie te sien. Ons koor was ook oudergewoonte 'n treffer!
Baie dankie aan elke ouer se ondersteuning tot ons leerders se musikale ontwikkeling.
Ons sê ook baie dankie aan ons wonderlike ouers van die OOV wat die aand ekstra spesiaal gemaak het met die heerlike versnaperings by die snoepie.
JvR VS RUSTENBURG GIRLS' HIGH SCHOOL
"Debating is like chess, but with words."
Die junior en senior Rotary-debatspan het Maandagaand kwessies rondom die gereg en diplomasie teen Rustenburg Girls' High School goed uitgepraat.
Ons juniors kon daarin slaag om almal te oortuig dat die gebruik van jurielede nie nodig is nie, maar ongelukkig was die argumente van die senior opponente vir die afskaf van nie-wapen sanksies as meer oortuigend beskou.
Ons is trots op beide van ons spanne in hulle sportmanskap en goeie gees.
Ons kom Maandagaand aanlyn via Discord teen Hoërskool Bloubergrand te staan.
Volgens die maatreëls wat vandag deur die Departement van Onderwys uitgreik is, word alle kooraktiwiteite weens Covid-19-gevare gestaak.
Geniet 'n heerlike gesinsnaweek! Ons koshuis geniet ook 'n inblynaweek en ek weet me. Steyn en haar span het gesorg dat daar 'n paar heerlike verrassings op ons koshuisleerders wag - geniet dit, Huis Jordaan!
Ons gesels weer volgende Vrydag!
VERJAARDAE: 22 TOT 28 MEI 2021
Me. Karien Zulch
Lu-Wyk Steyn (10V)
Karli Coetzee (9H)
Johann Jordaan (10J)
Mia Holmes (11J)
Corne Swanepoel (12J)
Pieter Griesel (11J)
Brent van der Bijl (12R)
Shan Je-Hanne Bezuidenhout (8H)
ONTMOET ONS ONDERWYSERS: MNR. WERNER CRONJé
Mnr. Werner Cronjé bied tans IT (graad 10,11, 12) en Wiskunde (graad 10 en 12) by Hoërskool Jan van Riebeeck aan. Hy studeer aan die Universiteit van Stellenbosch en verwerf 'n B.Sc. (met Ingenieursvakke, Rekenaarwetenskap en Fisika) in 1995.
Aan die begin van 1996, na 4 maande as derde jaar ingenieurstudent, besluit hy om eerder te gaan werk. Hy kry dadelik werk as programmeerder by Strategic Software op Stellenbosch, wat later SoftMAR raak. By hierdie klein internasionale maatskappy is hy 12 jaar en behaal in daardie tyd deeltyds 'n B. Hons in Rekenaarwetenskap (2003) aan US. In 2008 besluit hy om 'n onderwyser te word en begin by Jan van Riebeeck in 2009 om IT en RTT te onderrig. Hy doen ook deeltyds sy PGCE aan UNISA en verwerf dié sertifikaat in 2013.
Hy organiseer die skaakklub asook die Programmering en Robotikaklub (graad 8 en 9). Verder is hy betrokke by die uitwerk van die kurrikulum van die rekenaargeletterheidvak wat Me. Le-Ray Crous vir ons graad 8's en 9's aanbied. Hy is ook die "huisouer" van Reiger wat raad en bystand verleen aan die voorsitter en huisbestuur. Mnr. Cronjé is 12R se registeronderwyser.